Koos täna esitletava K-5 II peegelkaameraga toob Pentax välja kaks K-bajonetiga peegelkaameraobjektiivi.
Esimene neist – smc PENTAX DA 18-270mm F3.5-6.3 ED SDM – on soodsamasse hinnaklassi kuuluv supersuumobjektiiv. Visuaalselt – ning mis seal salata, ka sisemiselt – on see objektiiv niivõrd sarnane Tamroni 18-270mm PZD supersuumiga, et tekib tahtmine seda pidata Tamroni toodanguks mida müüakse Pentaxi kirjade ja kuludega. Igal juhul on tegu väärt lisandusega Pentaxi objektiivide sekka, sest sarnasesse klassi kuuluvat supersuumi Pentaxil seni valikus ei olnudki.
Teine objektiiv – HD PENTAX DA 560mm F5.6 ED – on fikseeritud fookuskaugusega massiivne teletoru, mis peaks huvi pakkuma tõeliselt entusiastlikele Pentaxi kaameratega pildistajaile. Objektiivi konstruktsioon (üks grupp läätsi esi- ja teine tagaosas) muudab selle väga pikaks. Pikemaks kui näiteks Canoni 800 mm f/5.6 toru. See-eest on selle objektiivi hind aga ka soodsam Canoni, Nikoni ja Sony 500 mm f/4 objektiivide hinnast.
Vaata altpoolt lähemalt uute objektiivide tehnilisi andmeid ja hindu ning suuremaid tootefotosid.
smc PENTAX DA 18-270mm F3.5-6.3 ED SDM objektiivi fookuskauguste vahemikuks (35 mm ekvivalendina) on 27,5 – 414 mm. 15x suum on saavutatud optilise valemi “16 elementi 13-nes grupis” abil. Valemisse kuuluvad muuhulgas ka kaks madala dispersiooniastmega läätse mis vähendavad kromaatilist aberratsiooni ehk värvusmoonutusi. Objektiivi ümar ava koosneb 7-st diafragmalabast, minimaalne teravustamiskaugus on 45 cm. Objektiiv on praktiliselt sama kerge ja kompaktne nagu Tamroni ekvivalentne toode kaaludes 453 g. Filtrikeerme diameetriks on 62mm. Pentax 18-270 mm objektiivi soovituslikuks jaehinnaks on 749€ ning turule plaanitakse see tuua detsembrikuus.
HD PENTAX DA 560mm F5.6 ED teleobjektiiv
HD PENTAX DA 560mm F5.6 ED on esimene Pentaxi K-bajoneti objektiiv, mille puhul on kasutusel Pentaxi enda poolt välja töötatud uus HD vääristus. Võrreldes tavalise mitmekihilise vääristusega kontrollivat läätsedele kantud HD-kiht paremini kõrvalekaldeid valgusosakeste peegeldumises. Vääristus muudab paremaks ka värviedastust ning püsib Pentaxi sõnul väga hästi läätse pinnal.
Uue 560 mm objektiivi minimaalne pikkus on 560mm ning kaal 150 g. Korpuse sees olevasse filtrisahtlisse saab libistada 112 mm keermega filtreid – ringpolarisatsioonifilter tuleb objektiiviga kaasa ning seda saab enda pesas pöörata objektiivi korpusel oleva ketta abil. Ümara kujuga ava koosneb 9-st diafragmalabast ning teravustada aitab DC autofookusmootor. Kaamerakere+objektiivi kaela riputamiseks on kasulik kinnitada kaamerarihm mitte kaamera vaid objektiivi külge – selleks on korpusele kinnitatud metalsed pandlad. Pentax 560 mm objektiivi soovituslikuks jaehinnaks on määratud 6499€ ning turule plaanitakse see tuua detsembri lõpus.